UKEM บวก 5% นิวไฮรอบเกือบ 2 ปี เก็งผลงานไตรมาส 4/63 โตเด่น รับดีมานด์สินค้า Solvents สูง
UKEM บวก 5% นิวไฮรอบเกือบ 2 ปี เก็งผลงานไตรมาส 4/63 โตเด่น รับดีมานด์สินค้า Solvents สูง โดย ณ เวลา 15.31 น. ราคาอยู่ที่ 0.78 บาท ปรับตัวขึ้น 0.04 บาท หรือ 5.41% สูงสุดที่ 0.78 บาท ต่ำสุดที่ 0.74 บาท ด้วยมูลค่าการซื้อขาย 32.94 ล้านบาท
15 ม.ค. 2564

ผู้สื่อข่าวรายงานว่า ราคาหุ้นบริษัท ยูเนี่ยน ปิโตรเคมีคอล จำกัด (มหาชน) หรือ UKEM ล่าสุด ณ เวลา 15.31 น. อยู่ที่ 0.78 บาท ปรับตัวขึ้น 0.04 บาท หรือ 5.41% สูงสุดที่ 0.78 บาท ต่ำสุดที่ 0.74 บาท ด้วยมูลค่าการซื้อขาย 32.94 ล้านบาท โดยราคาหุ้นปรับตัวเพิ่มขึ้นทำจุดสูงสุดในรอบเกือบ 2 ปี นับตั้งแต่ราคาหุ้นอยู่ที่ระดับ 0.78 บาท เมื่อวันที่ 28 ก.พ.62

ทั้งนี้ ปัจจัยที่ส่งผลให้ราคาหุ้นปรับตัวเพิ่มขึ้น คาดว่ามาจากการคาดการณ์ว่าผลการดำเนินงานในไตรมาส 4/63 จะเติบโต
นายพีรพล สุวรรณนภาศรี กรรมการผู้จัดการ เปิดเผยว่า แนวโน้มผลงานไตรมาส 4/63 จะเติบโตโดดเด่น เมื่อเทียบกับไตรมาส 3/63 ที่มีกำไรสุทธิเพียง 10.57 ล้านบาท และเติบโตกว่าไตรมาส 4/62 ที่มีกำไรสุทธิ 21.69 ล้านบาท โดยเป็นผลมาจาก Spread สินค้าสารทำละลายประเภท Solvents เพิ่มขึ้นตามความต้องการทั่วโลกที่เพิ่มขึ้น
โดยลูกค้าทั้งอุตสาหรรมสี อุตสาหกรรมบรรจุภัณฑ์ อุตสากรรมผลิตเคมี และอุตสาหกรรมชิ้นส่วนยานยนต์ เข้ามาเจรจาสั่งออเดอร์สูงมากในช่วงไตรมาส 4/63 และต่อเนื่องจนถึงครึ่งแรกปี 2564 ดังนั้นทั้งปี 2563 มั่นใจผลงานจะเติบโตได้ดีกว่าปี 2562 ที่มีกำไรสุทธิที่ 70.18 ล้านบาท และรายได้รวมที่ 2.84 พันล้านบาท ทั้งนี้ บริษัทจะเดินหน้าจ่ายปันผลตามนโยบายไม่น้อยกว่า 40% ของกำไรสุทธิ
ส่วนทิศทางธุรกิจในปี 2564 บริษัทตั้งเป้ารายได้รวมเติบโตแบบ Conservativeไม่ต่ำกว่า 10% เพราะธุรกิจฟื้นตัวได้ดี ซึ่งจะเห็นปริมาณออเดอร์ใหม่ๆเข้ามามากขึ้น โดยบริษัทจะใช้กลยุทธ์ขยายกลุ่มลูกค้าออกไป ทั้งในอุตสาหกรรมเดิมและอุตสาหกรรมใหม่ๆ ที่มีศักยภาพในการขยายตัวในอนาคต ซึ่งปัจจุบันอุตสาหกรรมใหม่ๆ ที่มีอัตราการสั่งซื้อสินค้าที่ขยายตัวสูง ได้แก่ กลุ่มอุตสาหกรรมบรรจุภัณฑ์ และอุตสาหกรรมหมึกพิมพ์ เป็นต้น
นอกจากนี้ บริษัทยังเดินหน้าเจรจาเพื่อ Joint Venture กับพันธมิตรเพื่อแตกไลน์ธุรกิจใหม่ๆต่อเนื่อง คาดจะเห็นควาดชัดเจนในระยะถัดไป ส่วนบริษัทย่อย 2 แห่งก็เริ่มเติบโตได้ดี ทั้ง บ.สยาม โคโคคราฟท์ ผู้ผลิตและจำหน่ายสินค้าและผลิตภัณ ฑ์ทุกประเภทที่ได้จากการแปรรูปมะพร้าว ซึ่ง UKEM ถือหุ้น 75%
ส่วน บริษัท มหานครแคปปิตอล จำกัด ทำธุรกิจให้สินเชื่อรถยนต์ ซึ่ง UKEM ถือหุ้น 60% นั้น บริษัทมีแนวคิดจะเจรจาร่วมทุน หรือ เทกโอเวอร์พอร์ตสินเชื่อเข้ามาบริหารเพิ่มเติมในอนาคต ดังนั้นเชื่อว่าธุรกิจนี้จะเติบโตโดดเด่นได้ในไม่ช้า